मेघ ने बारिश में नंदा को बीड़ी का कश लगाते देखा, वह उसके इस अंदाज पर फिदा था
बारिश का शुक्रगुजार हूं। आज से यह भीगा मौसम मुझे कभी बुरा नहीं लगेगा। लकी फील कर रहा हूं आपसे मिलकर।
“वैसे आज है बड़ा रोमांटिक मौसम। धीरे-धीरे आ रही सर्दी के मौसम की यह हल्की धूप वाली गुनगुनी सर्दी… तन और मन दोनों को ही हौल-हौले थपथपाते हुए दस्तक दे रही है,” सरोजनी नगर मार्केट में कार पार्क करते हुए नंदा ने कहा।
“दस्तक दे रही है तो खोल देना सारे दरवाजे फटाफट। ज्यादा सोचने की जरूरत है इसमें?” तनु ने ठिठोली की।
“ये दरवाजे तो खुले ही हुए हैं, बस किसी के मन के भीतर आने का बेसब्री से इंतजार है। ऐसा जो बारिश की बूंदों की लय की तरह हो, ऐसा जो नरम घास के बिछौने जैसा हो, ऐसा जो हवा में झूलते पेड़ के पत्तों की तरह हो, ऐसा जो…”
“बस कर अब कविता पाठ! हिंदी की प्रेम कविताओं पर शोध कर रही है तो इसका मतलब यह तो नहीं कि हर समय कविताओं में ही बात करे,” तनु ने उसकी बात बीच में ही काटी और एक दुकान पर लटके बैगों को उलटने-पलटने लगी।
“हां तुझे क्यों अच्छी लगेंगी ये बातें? तुझे तो चीड़-फाड़ करने में ही मजा आता है। है हार्ट स्पेशलिस्ट, पर दिल धड़कता तक नहीं है तेरा,” नंदा ने भी उसे छेड़ा।
भीड़ में से जगह बनातीं वे दुकानों पर सामान देख रही थीं। तभी अचानक बारिश शुरू हो गई। वह भी झमाझम। दोनों एक दुकान के नीचे जाकर खड़ी हो गईं जिसके ऊपर शेड था।
“हो गया सारी शॉपिंग का मजा किरकिरा,” नंदा बोली। “न जाने कितनी देर यहां खड़ा रहना पड़ेगा।”
“तू खड़ी रह, मैं तो जा रही हूं सामने वाली दुकान पर। कितनी ट्रेंडी स्कर्ट टंगी हैं उसमें।” नंदा कुछ कहती, उससे पहले ही तनु भीगती हुई सामने वाली दुकान पर दौड़ गई।
“कमबख्त, अकेला छोड़ गई,” नंदा बड़बड़ाई।
अंदर कुछ करने की तलब उठी, कुछ तो होना चाहिए उसके पास इस बारिश के साथ कदमताल करने के लिए! तभी उसे भुट्टे बेचने वाले जिसने अपने भुट्टों और कोयले की जलती आग को बचाने के लिए अपने ऊपर बड़ी सी छतरी तान ली थी, के पास बीड़ी पीती एक महिला दिखी। सिर के ऊपर प्लास्टिक डाला हुआ था उसने और साड़ी को लपेट उकड़ू बैठी थी… भीगने के डर से बेफिक्र, कश लेती हुई। पता नहीं किस ख्याल ने नंदा को झकझोरा कि वह उस महिला के पास चली गई। दस कदम चलने पर भी वह पूरी भीग गई थी।
“मुझे एक बीड़ी दोगी?”
उस महिला ने हैरानी से उसे देखा फिर बीड़ी फूंकने लगी।
“पैसे ले लो।”
“पैसे क्या लेने?” कहते हुए एक बीड़ी सुलगा कर उसने नंदा को दी दी। दौड़कर नंदा उसी शेड के नीचे आकर खड़ी हो गई।
इससे पहले उसने कभी भी बीड़ी नहीं पी थी। एक कश लिया तो खांसी उठी। धीरे-धीरे कुछ और कश लिए तो दिलो-दिमाग में एक उत्तेजना सी महसूस हुई। बारिश से जो शरीर में कंपन हो रही थी, वह भी कम होने लगी। तनु अभी तक सामने वाली दुकान पर खड़ी मोल-भाव करने में लगी थी।
“बीड़ी पीना भी क्या ट्रेंड बन गया है इन दिनों?”
अपने ही सुरूर में बीड़ी पीती नंदा अचानक चौंकी। पूरी तरह से भीगा एक लड़का उसके बराबर में खड़ा था। अपनी छतरी को बंद करते हुए उसने फिर कहा, “सिगरेट की जगह बीड़ी… अच्छा है हर चीज ट्राई करनी चाहिए।”
“आप से मतलब?” नंदा ने रुखाई से कहा।
“सॉरी। मेरा इरादा किसी भी तरह से क्रिटिसाइज करने का नहीं था। वक्त काटने के ख्याल से बातों का सिलसिला शुरू करने के लिए बस ऐसे ही बोल दिया। प्लीज एंजॉय योर बीड़ी,” वह मुस्कराया।
नंदा ने एक और कश लगाया। फिर उसे ध्यान से देखने लगी। वह भी थोड़ा टाइम पास कर लेती है! फुल स्लीव टी-शर्ट पर जैकेट स्टाइल का बिना बांह का स्वेटर, जींस और कैनवास शूज पहने हुए थे उसने। चेहरे पर एक लापरवाह एटीट्यूट था जैसे जिंदगी को अपनी जेब में डाल कर जीता हो। गले में रुद्राक्ष की माला थी। पहली नजर में कुछ खास नहीं लगा। हालांकि टपोरी टाइप या रोड साइड मजनूं भी नहीं लगा।
“सोचा था आज बढ़िया मौसम है, इसलिए चला आया शॉपिंग करने। पर यह बेमौसम की बारिश,” वह बोला।
आसपास कोई नहीं था, यानी वह नंदा से ही बात कर रहा था। बात कर रहा है या रोना रो रहा है, उसने सोचा। लेकिन बोलने का अंदाज और शब्दों को गाने के बोलों की तरह कहने का स्टाइल अच्छा लगा नंदा को।
“बारिश में भीगने का वैसे कहां मौका मिलता है? बारिश हो रही है और खास भीगने के लिए घर से नीचे उतर आएं, ऐसा तो हम नहीं करते। बचपन में जरूर किया था। सभी ने किया होगा उस समय तो। इसलिए आज इसे बरसते देखिए और भिगो लीजिए अपने आपको। शॉपिंग तो कभी भी की जा सकती है,” नंदा बोली।
उसे अच्छी लगती है बारिश। चाहे कीचड़ जमा हो जाए, हर जगह पानी भर जाए या घर से निकलना मुश्किल हो जाए, नंदा को भीगना पसंद है। तेज बारिश हो या हल्की बूंदाबांदी, उसमें एक सुरूर भर देती है उसकी बौछारें।
उसने फिर एक कश लगाया। खतम होने ही वाली थी बीड़ी। उसकी नजरें वापस उस बीड़ी पीने वाली महिला पर जाकर टिक गईं। मांगेगी तो शायद एक और दे दे। इस बार पैसे दे देगी वह।
“बात तो सही कह रही हैं। भागती-दौड़ती जिंदगी में जैसे हम प्रकृति के साथ जीना भूलते जा रहे हैं। मेरा नाम मेघ है। मेरा नेहरू प्लेस में ऑफिस है। इंजीनियर हूं…आईटी।”
बीड़ी खत्म हो जाए, उससे पहले जल्दी-जल्दी कश लेते हुए वह बोली, “मैं नंदा। पीएचडी कर रही हूं फिलहाल। एक स्कूल में जूनियर क्लास को हिंदी पढ़ाती हूं।”
“लगता है बीड़ी पीने का शौक रखती हैं?”
“पहली बार पी रही हूं। बारिश में कुछ अतरंगी करने का मन करता है।”
“इंटरेस्टिंग। जिंदगी के हर पल को जीना चाहिए। मैं भी ऐसा ही मानता हूं।”
“वैसे जब मेघ घूमने निकलेगा तो बारिश आएगी ही।”
नंदा की बात सुन मेघ जोर से हंसा।
“वैरी इंटरेस्टिंग। इससे पहले कभी किसी ने मेरे नाम के साथ बारिश के रिश्ते को नहीं जोड़ा है। इस बारिश की वजह से आप से मुलाकात हो गई है। बारिश का शुक्रगुजार हूं। आज से यह भीगा मौसम मुझे कभी बुरा नहीं लगेगा। लकी फील कर रहा हूं आपसे मिलकर।”
नंदा ने गहरी नजरों से उसे देखा। कहीं से भी नहीं लगा कि वह फ्लर्ट कर रहा है। एक सहजता और मासूमियत थी चेहरे पर। वह बोली कुछ नहीं, क्योंकि आखिरी कश का मजा ले रही थी।
बीड़ी खत्म हो गई थी। अब क्या करे वह? बारिश थमी नहीं थी और तनु भी अब दिखाई नहीं दे रही थी। ‘लगता है बारिश में ही सरोजिनी नगर मार्केट घूम लेगी और इस बहाने पैसे कम करवाकर चीजें भी खरीद लाएगी,’ नंदा ने मन ही मन दो-चार गालियां दीं उसे।
‘ले आती है एक और बीड़ी उस महिला से।’
“और बीड़ी पिएंगी?” मेघ ने पूछा।
नंदा हैरानी से उसे देखने लगी। कहीं मजाक तो नहीं कर रहा?
मेघ ने जेब से सिगरेट का पैकेट निकाला। उसके अंदर ही दो-तीन बीड़ियां रखी हुई थीं। “मेरे कुछ दोस्त बीड़ी पीने के शौकीन हैं। उन्हीं के लिए रखता हूं।” लाइटर से पहले उसने एक सिगरेट सुलगाई, फिर सिगरेट से बीड़ी जला कर नंदा को थमा दी।
“थैंक्स,” नंदा ने बीड़ी मुंह से लगा ली। यह मेघ लुका-छिपी खेलने वाला नहीं है। इसकी सहला देनी वाली बौछारें मौसम को अतरंगी और खूबसूरत ही बनाएंगी।
अचानक तेज हवा का झोंका आया और बारिश थम गई, जैसे किसी ने स्टॉप का बटन दबा दिया हो। नंदा को तनु आती दिखाई दी। उसके हाथ में काफी सारे बैग थे।
“बारिश रुक गई है, अब निकलते हैं यहां से,” वह बोली।
“और मेरी शॉपिंग?” नंदा ने उसे कोहनी मारी।
“इस शनिवार फिर आ जाएंगे। पक्का वादा मेरा। अब चल, बहुत भूख लग रही है।”
“तो शनिवार को मुलाकात होगी?” मेघ ने पूछा।
“यू कैन ट्राई यूअर लक,” मुंह फाड़े उन दोनों को देखती तनु को खींचती नंदा दुकान से बाहर निकल गई।
“तुम्हारा इंतजार रहेगा, बीड़ी वाली लड़की,” मेघ ने हाथ हिलाते हुए कहा।
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें